Janet Yellen

Janet Louise Yellen (s. 13. elokuuta 1946 Brooklyn, New York) on yhdysvaltalainen taloustieteilijä, jonka Joe Biden nimitti Yhdysvaltain valtiovarainministeriksi kautensa alkaessa tammikuussa 2021. Hän aloitti nelivuotiskauden Yhdysvaltain keskuspankin pääjohtajana 3. helmikuuta 2014. Yellen toimi aiemmin keskuspankin johtokunnan varapuheenjohtajana. Yellenin kausi jäi verrattain lyhyeksi, kun presidentti Trump siirsi Yellenin syrjään keskuspankin pääjohtajan tehtävästä marraskuussa 2017 ja Trump nimitti tilalle oman valintansa: Jerome Powellin. Yellenin kausi päättyi virallisesti helmikuussa 2018.

Nuoruus ja opinnot
Janet Yellen syntyi juutalaiseen perheeseen. Hän suoritti taloustieteen kandidaatin (B.A.) tutkinnon Brownin yliopistossa vuonna 1967 ja väitteli tohtoriksi (PhD) Yalen yliopistossa 1971. Vuosina 1971–1976 hän oli apulaisprofessori Harvardin yliopistossa ja työskenteli 1977–1978 Yhdysvaltain keskuspankissa ekonomistina. Vuosina 1978–1980 Yellen luennoi London School of Economicsissa ja aloitti vuonna 1980 Berkeleyn yliopistossa. Hänen erityisalojaan ovat makrotaloustiede ja työttömyyden mekanismit.

Yksityiselämä
Yellenin puoliso on taloustieteilijä George Akerlof, joka sai vuonna 2001 Nobelin taloustieteen palkinnon. He tapasivat kummankin työskennellessä Yhdysvaltain keskuspankissa vuonna 1977 ja avioituivat seuraavana vuonna. Heillä on yksi lapsi.

Lähteet

Aiheesta muualla 

Joe Bidenin hallituksen jäsenet
Bill Clintonin hallituksen jäsenet
Yhdysvaltain valtiovarainministerit
Yhdysvaltain keskuspankin pääjohtajat
Yhdysvaltalaiset elinkeinoelämän vaikuttajat
Yhdysvaltalaiset taloustieteilijät
Vuonna 1946 syntyneet
Elävät henkilöt